CELEX: 62008TN0576
Language: el
Date: 2008-12-23 00:00:00
Title: Υπόθεση T-576/08: Προσφυγή της 23ης Δεκεμβρίου 2008 — Γερμανία κατά Επιτροπής

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/43
            
         Προσφυγή της 23ης Δεκεμβρίου 2008 — Γερμανία κατά Επιτροπής
   (Υπόθεση T-576/08)
   (2009/C 55/77)
   Γλώσσα διαδικασίας: η γερμανική
   Διάδικοι
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: M. Lumma και B. Klein)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 983/2008 της Επιτροπής, της 3ης Οκτωβρίου 2008, σχετικά με την έγκριση σχεδίου κατανομής, στα κράτη μέλη, των πόρων που θα καταλογιστούν στο δημοσιονομικό έτος 2009 για την παροχή τροφίμων από τα αποθέματα παρέμβασης στους απόρους της Κοινότητας,
            
         
               —
            
            
               να διατηρήσει σε ισχύ τα αποτελέσματα του κανονισμού τον οποίο θα ακυρώσει,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα ζητεί την ακύρωση του κανονισμού (ΕΚ) 983/2008 της Επιτροπής, της 3ης Οκτωβρίου 2008 (1), ο οποίος περιέχει το ετήσιο σχέδιο για την παροχή τροφίμων στους απόρους της Κοινότητας κατά το 2009.
   Κατά την προσφεύγουσα, στο κοινοτικό δίκαιο δεν απαντά κανένα νομικό έρεισμα για τον εν λόγω κανονισμό. Ο κανονισμός αυτός έχει εκδοθεί μεν βάσει του κανονισμού (ΕΚ) 1234/2007 (2), ο οποίος στηρίζεται στην κοινή γεωργική πολιτική της Κοινότητας (άρθρα 36 ΕΚ και 37 ΕΚ, σε συνδυασμό με το άρθρο 33 ΕΚ), αλλά δεν ανταποκρίνεται στις προϋποθέσεις που έχουν τεθεί με τον δεύτερο αυτό κανονισμό.
   Το εν λόγω σχέδιο διαμορφώθηκε αρχικά ως αρμοδιότητα απορρέουσα από την κοινή γεωργική πολιτική, καθόσον επρόκειτο να χρησιμοποιηθούν κυρίως τα υπάρχοντα αποθέματα παρέμβασης για έναν κοινωνικό σκοπό. Εντούτοις, από πολλά ήδη έτη το σχέδιο εφαρμόζεται αποκλειστικά και μόνο χάρη στην προμήθεια τροφίμων στην ελεύθερη αγορά, αφού, λόγω των μεταρρυθμίσεων της κοινής γεωργικής πολιτικής, σχεδόν δεν υπάρχουν πλέον αποθέματα παρέμβασης. Η προσφεύγουσα θεωρεί ότι το σχέδιο αποτελεί σήμερα ένα κοινοτικό μέσο καθαρά κοινωνικής πολιτικής της Κοινότητας, για το οποίο δεν υφίσταται καμία νομική βάση (αρχή της περιορισμένης και ειδικής εξουσιοδότησης).
   Για παράδειγμα, ο προσβαλλόμενος κανονισμός δεν συμβιβάζεται, κατά την προσφεύγουσα πάντα, με τις επιταγές του άρθρου 27, παράγραφος 2, του κανονισμού 1234/2007, το οποίο επιτρέπει την προμήθεια ενός προϊόντος από την κοινοτική αγορά μόνο εφόσον δεν είναι προσωρινά διαθέσιμο στα κοινοτικά αποθέματα. Η προμήθεια αυτή όμως έχει γίνει εν τω μεταξύ ο κανόνας και μόνιμη κατάσταση.
   Με τον προσβαλλόμενο κανονισμό δεν επιδιώκεται άλλωστε ούτε η επίτευξη κανενός από τους σκοπούς της κοινής γεωργικής πολιτικής που απαριθμούνται στο άρθρο 33, παράγραφος 1, ΕΚ.
   Η προσφεύγουσα καλεί το Πρωτοδικείο, προκειμένου να αποφευχθούν δυσχέρειες κατά την εφαρμογή του ετήσιου σχεδίου, να περιορίσει τα αποτελέσματα της ακύρωσης στη ρύθμιση μόνο του άρθρου 2, σε συνδυασμό με το παράρτημα 2, του κανονισμού 983/2008, η οποία αφορά τις προμήθειες τροφίμων.
   
      (1)  Κανονισμός (ΕΚ) 983/2008 της Επιτροπής, της 3ης Οκτωβρίου 2008, σχετικά με την έγκριση σχεδίου κατανομής, στα κράτη μέλη, των πόρων που θα καταλογιστούν στο δημοσιονομικό έτος 2009 για την παροχή τροφίμων από τα αποθέματα παρέμβασης στους απόρους της Κοινότητας (ΕΕ 2008, L 268, σ. 3).
   
      (2)  Κανονισμός (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ ) (ΕΕ 2007, L 299, σ. 1).